Source: https://www.najpravo.sk/obchodne-pravo/rady-a-vzory/rady-pre-kazdeho/p/dostal-som-platobny-rozkaz.html
Timestamp: 2019-09-16 22:09:17+00:00

Document:
Dostal som platobný rozkaz | P | Najprávo.sk - najlepší právny poradca
21.2. 2011, 23:17 | Admin 3
Platobný rozkaz je druh súdneho rozhodnutia, ktorý vydáva súd v prípade, ak sa v návrhu (žalobe) uplatňuje právo na zaplatenie peňažnej sumy vyplývajúce zo skutočností uvedených navrhovateľom.
V platobnom rozkaze uloží odporcovi, aby do 15 dní od doručenia platobného rozkazu zaplatil navrhovateľovi uplatnenú pohľadávku a trovy konania alebo aby v tej istej lehote podal odpor na súde, ktorý platobný rozkaz vydal.
Súd môže vydať platobný rozkaz aj v prípade, ak žalobca nežiadal rozhodnúť touto formou, ale formou rozsudku.
Pozor na následky!
Mnoho ľudí, ktorí obdržia platobný rozkaz len kývne rukou s odôvodnením, že to ešte nie je rozsudok, tak sa tým budú zaoberať až keď ich súd predvolá na pojednávanie. Iní kývnu rukou a povedia si, že „na ten súd niečo napíšu, keď vydá čas".
Obidva príklady ľahostajného prístupu vyplývajú z toho, že si žalovaní neprečítali pozorne poučenie v platobnom rozkaze a tento ich prístup im môže spôsobiť veľmi závažné následky. Platobný rozkaz, proti ktorému nebol podaný odôvodnený odpor do 15 dní od doručenia platobného rozkazu, má totiž účinky právoplatného rozsudku! Čo to znamená? Nuž, že na základe platobného rozkazu vám môže na dvere zaklopať exekútor.
V prípade ak obdržíte platobný rozkaz spolu so žalobou, je potrebné ihneď zistiť, či sumu, ktorá sa od vás vymáha, skutočne dlžíte, a teda či od vás vymáhajú túto sumu právom. Nezabúdajte na to, že ak skutočne dlžíte žalobcovi určitú sumu (napríklad nevyplatené splátky úveru), tak má žalobca právo aj na úroky z omeškania a aj na náhradu trov konania (súdne poplatky, trovy právneho zastúpenia).
Ak ste naozaj žalobcovi dlžní sumu uvedenú v platobnom rozkaze, je potrebné postupovať podľa príkazu v platobnom rozkaze a vyplatiť žalobcovi všetky uvedené sumy, teda aj vrátane úrokov z omeškania, ktorých výšku si musíte častokrát vypočítať sami a aj vrátane trov konania. Zdôrazňujeme, že sumy sa platia žalobcovi, teda tomu, komu ich dlžíte a nie súdu. Podanie odporu môže v takomto prípade len oddialiť splnenie povinnosti a navýšiť vymáhanú sumu o súdne poplatky a trovy konania. Treba si to teda dobre rozmyslieť, kým odpor podáte.
Ak ste zistili, že sumu, ktorá je uvedená v platobnom rozkaze žalobcovi určite nedlžíte, môžete podať proti platobnému rozkazu odpor. Odpor je druh opravného prostriedku, pričom podaním odporu sa platobný rozkaz zrušuje. Aby mohol odpor tieto účinky vyvolať, musí byť podaný v lehote 15 dní odo dňa doručenia platobného rozkazu, musí byť podaný oprávnenou osobou, teda žalovaným alebo ním splnomocneným zástupcom a musí byť odôvodnený. Pozor, podaním odporu proti platobnému rozkazu vždy vzniká poplatková povinnosť v rozsahu celého uplatneného práva. Teda ak nesúhlasíte len s úrokmi z omeškania, alebo so zanedbateľnou sumou, budete musieť zaplatiť súdny poplatok z celej uplatnenej sumy!
Príklad: Ak vám bola v platobnom rozkaze uložená povinnosť zaplatiť sumu 1000 € spolu s úrokom z omeškania vo výške 9% ročne zo sumy 1000 € odo dňa 1. 5. 2009 do zaplatenia a trovy konania vo výške 200 €, pri podaní odporu vám vznikne vždy poplatková povinnosť vo výške 60 €, či už nesúhlasíte s celou dlžnou sumou, alebo napríklad len so sadzbou úrokov z omeškania.
Ak nesúhlasíte len s výškou trov konania uvedených v platobnom rozkaze, teda zvyšok dlhu uznávate, môžete podať odvolanie proti trovám konania v platobnom rozkaze. Aj toto odvolanie proti trovám treba podať v lehote 15 dní odo dňa doručenia platobného rozkazu.
Súhlasím s dlžnou sumou a som ochotný ju uhradiť, avšak som v zlej finančnej situácii
Častokrát je dôvodom omeškania so splácaním dlhov insolventnosť dlžníka, z dôvodu nezamestnanosti či iných dôvodov, pričom tento dôvod pretrváva aj pri doručení platobného rozkazu.
V takýchto prípadoch odporúčame sa nakontaktovať na žalobcu (navrhovateľa) a vysvetliť mu uvedenú situáciu a požiadať o splátkový kalendár. Ak by aj pristúpil k možnosti splácania žalovanej sumy, nič mu však nebude brániť, aby právoplatný platobný rozkaz aj napriek takejto dohode o postupnom splácaní predložil exekútorovi.
Samotná dohoda so žalobcom po vydaní platobného rozkazu teda nemá žiadny vplyv na súdne konanie. Iba ak by žalovaný presvedčil žalobcu, aby žalobca zobral podanú žalobu v celom rozsahu späť a žalobca by stihol do 15 dní od doručenia platobného rozkazu zobrať svoju žalobu na súde späť. V takomto prípade súd platobný rozkaz zruší a celé súdne konanie zastaví.
Žalovaný však môže podať aj odpor proti platobnému rozkazu.
Odpor proti platobnému rozkazu sa musí odôvodniť
Na odôvodnenie odporu môže žalovaný uviesť akékoľvek tvrdenie (vecné alebo právne), spochybňujúce opodstatnenosť v platobnom rozkaze uloženej povinnosti zaplatiť žalobcovi ním uplatňovanú pohľadávku. Nie je nutné, aby v odpore reagoval na všetky skutočnosti, z ktorých žalobca vyvodzuje svoje právo. Nemusí ani uviesť dôvod ním tvrdeného zániku práva, s tým sa súd musí vyporiadať pri prejednaní veci v riadnom konaní. Z hľadiska posúdenia, či odpor je odôvodnený, nie je rozhodujúce ani to, či žalovaným uvádzané skutočnosti sú aj spôsobilé privodiť pre neho priaznivejšie rozhodnutie.
Za odôvodnený sa teda bude považovať aj odpor, v ktorom žalovaný uvedie: „Podávam odpor z dôvodu, že v našej firme neevidujeme neuhradenú faktúru č. 123456 voči žalobcovi". Odporúčame však okolnosti rozviesť podrobnejšie.
Pozor pri odôvodňovaní odporu, ak je dôvodom len vaša insolventnosť, teda nedostatok peňažných prostriedkov. Niektoré súdy vyvodzujú z tvrdenia, že „žalovaný uvádza, že nemá dostatok finančných prostriedkov na zaplatenie dlhu", že odpor nie je odôvodnený. Za odôvodnenie považujú len tvrdenia týkajúce sa dôvodnosti alebo výšky uplatneného nároku. Preto sa odporúča v takýchto prípadoch širší opis okolností a žiadosť o inú lehotu na plnenie než bola určená v platobnom rozkaze, napríklad splátky.
Podaním odporu vzniká žalovanému poplatková povinnosť v rozsahu 6% zo žalovanej sumy, najmenej 16,50 € (presnú výšku poplatku zistíte v našej kalkulačke na úvodnej strane portálu).
V prípade, ak je žalovaným spotrebiteľ (fyzická osoba, ktorá pri uzatváraní a plnení spotrebiteľskej zmluvy s dodávateľom – podnikateľom - nekoná v rámci predmetu svojej obchodnej činnosti alebo inej podnikateľskej činnosti), tento je od súdneho poplatku oslobodený priamo zo zákona.
Ak je žalovaný toho názoru, že by mu mal priznať súd oslobodenie od súdnych poplatkov z dôvodu jeho zlej finančnej situácie, musí o oslobodenie požiadať a svoje majetkové pomery zdokladovať (potvrdenie Úradu práce, sociálnych vecí a rodiny o poberaní dávok v hmotnej núdzi a podobne).
Ako si mám vypočítať výšku úrokov z omeškania?
V platobnom rozkaze sa častokrát úroky z omeškania neuvádzajú presnou sumou, keďže nie je zrejmé, kedy žalovaný dlžnú sumu uhradí, ale uvádzajú sa percentom z dlžnej sumy od určitého dňa až do zaplatenia, napríklad 9% ročne zo sumy 1000 eur odo dňa 1. 1. 2010 až do zaplatenia. Na presné vypočítanie sumy úrokov z omeškania využite našu kalkulačku na výpočet úrokov z omeškania na úvodnej stránke portálu. Vypočíta vám presnú sumu úrokov z omeškania, ktorú treba zaplatiť žalobcovi.

References: súd 

Súd 
 súd 
 súd 
 súd 
 súd 
 súd